E tzaj samaꞌn ke pal ex ke aj Leví cyuꞌn xjal judiy tuj Jerusalén tuꞌn t-xi cykanin te Juan:
¿Alcyeya?
Che chi.
Atzunte Juan xi tmaꞌn jun yol axix toc cye ex mintiꞌ cub tewan:
—Mya awe kin ju Crist aju at toclen tuꞌn Dios,
chi Juan.
Xitzun cykanin juntl maj te:
—¿Tzaꞌntzun tten?
¿Apeya Elías?
—Miꞌn,
chi Juan.
—¿Apeya t-sanjel Dios aju at tulel?
—Ax miꞌn,
chi Juan.
Xitzun cymaꞌn te:
—¿Alcyetzuna?
Kꞌmantza tuꞌntzun t-xi ktxꞌolbaꞌne cye keju ẍe tzaj samante keye.
¿Chi toc tuꞌna,
alcyetzuna tuj twitza?
Che chi.
Xitzun tmaꞌn Juan cye:
—Akine in jaw tkꞌajkꞌajel nwiꞌye tuj lugar mintiꞌ cynajbil xjal tuj,
in xi nmaꞌne:
Cybinchame jun tbe Kman jikun tiꞌj,
ic tzaꞌn o tma Isaías aju t-sanjel Dios,
chi Juan.
Ke xjal lu cyuꞌn parisey e tzaj samaꞌn.
Xitzun cykanin xjal te Juan:
—¿Tikuꞌntzun in che byan xjal tuꞌna tuj aꞌ,
ka mya aya ju Crist aju at toclen tuꞌn Dios,
ex mya aya Elías,
ex mya aya t-sanjel Dios?
Che chi.
Xi ttzakꞌweꞌn Juan:
—In che byan xjal wuꞌne tuꞌn aꞌ;
pero at juntl cyxole,
aju mintiꞌ ojtzkiꞌn twitz cyuꞌne.
Atzunju tzul wiꞌjxiye ex mas maꞌ toclen nwitze,
mintiꞌ woclene tiꞌj tuꞌn tel npjuꞌne takꞌal t-xajab,
chi Juan.
Atzun baj ju yol lu tuj Betania jlajxi nima Jordán,
jatum in che byan xjal tuꞌn Juan.
Tuj juntl kꞌij o til Juan cyjaꞌ ttzaj Jesús,
ex tma Juan:
—Lu tzul ju Tal T-ẍneꞌl Dios aju nneꞌl kꞌiꞌn cyil xjal tuꞌn.
Atzunju xjal lu xi nmaꞌne cyeye:
At jun xinak tzul wiꞌjxiye,
aju mas maꞌ toclen nwitze,
porque attok tej naꞌnxtok wul itzꞌje,
nchiye.
Ex mintiꞌ ojtzkiꞌn twitz wuꞌne,
pero nok tuꞌn tel cynicꞌ aj Israel tiꞌj,
cyjaꞌtzun ẍin tzaje tuꞌn cybyan xjal wuꞌne tuꞌn aꞌ,
chi Juan.
Ax icx tzaj ttxꞌolbaꞌn Juan ex tma:
—O wile Xewbaj Xjan cuꞌtz tuj cyaꞌj ic queꞌyin ic tzaꞌn paloma,
ex cub ten tibaj.
Ex mintiꞌtok ojtzkiꞌn twitz wuꞌne;
pero aju tzaj samante weye tuꞌn cybyan xjal wuꞌne tuj aꞌ,
atzunju tzaj kꞌmante weye:
Oc ttila jun xjal cyjaꞌ tcuꞌtz Xewbaj Xjan tibaj ex ka ma cub ten Xewbaj Xjan tibaj,
atzunju che byal xjal tuꞌn tuj junxitl tumel oc cycꞌmonte ju Xewbaj Xjan,
chi weye.
Ex o wile,
ex testiw kine tiꞌj ka ate jlu Tcꞌwaꞌl Dios.